RÅDETS AFGØRELSE 2012/423/FUSP

af 23. juli 2012

til støtte for ikkespredning af ballistiske missiler inden for rammerne af gennemførelsen af EU's strategi mod spredning af masseødelæggelsesvåben og af Rådets fælles holdning 2003/805/FUSP

RÅDET FOR DEN EUROPÆISKE UNION HAR —

under henvisning til traktaten om Den Europæiske Union, særlig artikel 28 og artikel 31, stk. 1, og

ud fra følgende betragtninger:

Unionen gennemfører aktivt denne strategi og iværksætter de foranstaltninger, der er anført i kapitel II og III heri, herunder at frigive finansielle midler til støtte for specifikke projekter, der medfører fremme af det multilaterale ikkespredningssystem og af multilaterale tillidsskabende foranstaltninger. Haag-adfærdskodeksen mod spredning af ballistiske missiler ("kodeksen" eller "HCoC") er en integrerende del af dette system. Den har til formål at forebygge og begrænse spredningen af ballistiske missilsystemer, der kan fremføre masseødelæggelsesvåben, og relaterede teknologier.

Den fælles holdning opfordrer bl.a. til at fremme, at så mange lande som muligt tilslutter sig kodeksen, især dem med ballistiske missilkapaciteter, samt til yderligere udvikling og gennemførelse af kodeksen, navnlig dens tillidsskabende foranstaltninger, og fremme af en tættere forbindelse mellem kodeksen og FN's multilaterale ikkespredningssystem.

Den 8. december 2008 vedtog Rådet konklusioner og dokumentet med titlen "Nye EU-aktionslinjer i bekæmpelsen af spredning af masseødelæggelsesvåben (WMD) og deres fremføringsmidler", hvori det hedder, at spredning af WMD og deres fremføringsmidler fortsat er en af de største sikkerhedsudfordringer, og at ikkespredningsaktiviteter udgør en væsentlig del af den fælles udenrigs- og sikkerhedspolitik. På baggrund af de fremskridt, der er gjort, og den igangværende indsats for at gennemføre "de nye aktionslinjer" vedtog Rådet i december 2010 at forlænge perioden for gennemførelse af dem indtil udgangen af 2012.

Rådet vedtog den 18. december 2008 afgørelse 2008/974/FUSP (2) til støtte for Haag-adfærdskodeksen mod spredning af ballistiske missiler inden for rammerne af gennemførelsen af EU's strategi mod spredning af masseødelæggelsesvåben. Nævnte afgørelse gjorde den effektive fremme af kodeksens universelle karakter og overholdelsen af dens principper mulig. Det er en prioritet for Unionen at fortsætte dialogen blandt stater, der har tilsluttet sig kodeksen, og blandt ikketilsluttede stater med henblik på yderligere at fremme kodeksens universelle karakter samt dens gennemførelse og forbedring. Nærværende opfølgningsafgørelse bør bidrage til denne proces.

Uden for HCoC giver den fortsatte spredning af ballistiske missiler, der kan fremføre masseødelæggelsesvåben, anledning til stigende bekymring for det internationale samfund, især de igangværende missilprogrammer i Mellemøsten, Nordøstasien og Sydasien, herunder Iran og Den Demokratiske Folkerepublik Korea.

FN's Sikkerhedsråd understregede i sin resolution (UNSCR) 1540 (2004) og gentog i UNSCR 1977 (2011), at spredning af nukleare, kemiske og biologiske våben og deres fremføringsmidler udgør en trussel mod den internationale fred og sikkerhed, og pålagde stater blandt andet at afholde sig fra på nogen måde at støtte ikkestatslige aktører i at udvikle, erhverve, fremstille, besidde, transportere, afhænde eller anvende nukleare, kemiske eller biologiske våben og deres fremføringsmidler. Truslen mod den internationale fred og sikkerhed fra nukleare, kemiske og biologiske våben og deres fremføringsmidler blev igen bekræftet i UNSCR 1887 (2009) om ikkespredning af kernevåben og atomnedrustning. FN's Sikkerhedsråd besluttede desuden i UNSCR 1929 (2010) blandt andet på grundlag af tidligere sikkerhedsrådsresolutioner, at Iran ikke må indlede aktiviteter vedrørende ballistiske missiler, der kan fremføre kernevåben, herunder affyringer, der anvender teknologi vedrørende ballistiske missiler, og at stater skal træffe alle fornødne foranstaltninger til at hindre overførsel af teknologi eller teknisk bistand vedrørende sådanne aktiviteter til Iran. Denne afgørelse bør mere generelt have til formål at støtte en række aktiviteter til bekæmpelse af spredning af ballistiske missiler –

VEDTAGET DENNE AFGØRELSE:

Artikel 1

1. For at sikre den fortsatte og praktiske gennemførelse af visse af elementerne i EU's strategi mod spredning af masseødelæggelsesvåben skal Unionen:

at øge kodeksens synlighed, især i forbindelse med tiåret for undertegnelsen af den

at fremme kodeksens universelle karakter og især fremme, at alle stater med ballistiske missilkapaciteter tilslutter sig kodeksen

mere generelt støtte en række aktiviteter til bekæmpelse af spredning af ballistiske missiler, som navnlig sigter mod at øge bevidstheden om denne trussel, optrappe indsatsen for at øge effektiviteten af de multilaterale instrumenter, opbygge støtte til initiativer til at imødegå disse specifikke udfordringer og bistå interesserede lande med nationalt at styrke deres relevante eksportkontrolregimer.

2. I den forbindelse spænder de projekter, som Unionen skal støtte, over følgende specifikke aktiviteter:

at yde finansiel støtte til aktiviteter til markering af tiåret for HCoC

at afholde bevidstgørelsesmøder for de stater, der for nylig har tilsluttet sig HCoC, for at bistå dem med at opfylde deres forpligtelser, herunder i tilknytning til det årlige HCoC-møde i Wien

at opfordre de tilsluttede og de ikketilsluttede staters repræsentanter fra udviklingslandene til at deltage i de årlige HCoC-møder og -outreachseminarer

at afholde outreacharrangementer til støtte for HCoC i tilknytning til mødet i FN's Generalforsamlings 1. Komité

at afholde outreacharrangementer i Wien i tilknytning til det årlige møde for de stater, der er tilsluttet HCoC

at udarbejde og offentliggøre en "velkomstpakke" til outreachaktiviteter over for ikketilsluttede stater, som også minder om forpligtelserne for de tilsluttede stater

at organisere målrettede ekspertmissioner i lande uden for Unionen i samordning med Den Europæiske Unions ekspertisecentre med henblik på at udveksle oplysninger og erfaringer om eksportkontrol af missilteknologi og produkter med dobbelt anvendelse og bistå landene med at opbygge deres nationale kapaciteter

at opfordre til, at universitetsfolk fra udviklingslandene, der arbejder med ikkespredning af missiler, kan få adgang til Den Europæiske Unions ekspertisecentres projekter

at afholde op til tre bevidstgørelsesmøder for eksperter, især fra det videnskabelige samfund og/eller rumsektoren og industrien, med henblik på at forebygge teknologi med dobbelt anvendelse og vidensoverførsel i en tidlig fase

at udarbejde tre oplæg om mulige yderligere multilaterale skridt til at forebygge truslen om missilspredning og fremme nedrustningsindsatsen på området ballistiske missiler, idet der bl.a. fokuseres på mulige tillidsskabende foranstaltninger og mulige juridisk bindende foranstaltninger vedrørende ballistiske kort- og mellemdistancemissiler (jord til jord) og undersøges muligheden for i første omgang at anlægge et regionalt fokus, f.eks. i regioner af særlig interesse for Unionen, og/eller hvor der kan forventes fremskridt i den nærmeste fremtid

at afholde op til tre regionale seminarer i samarbejde med de berørte stater for at øge bevidstheden om spredning af ballistiske missiler og opfordre til drøftelser om perspektiverne for bedre at imødegå truslen om spredning af ballistiske missiler på regionalt plan, muligvis i forbindelse med andre EU-outreachaktiviteter om HCoC; seminarerne kan finde sted i Asien, Golfregionen og Latinamerika

at afholde op til fire seminarer for at øge bevidstheden om spredning af ballistiske missiler i tilknytning til multilaterale fora, muligvis i forbindelse med de i litra a) nævnte HCoC-outreacharrangementer, f.eks. et seminar i tilknytning til FN's Generalforsamling, nedrustningskonferencen eller møderne i de forberedende komitéer vedrørende ikkespredningstraktaten

Artikel 2

1. Unionens højtstående repræsentant for udenrigsanliggender og sikkerhedspolitik (HR) er ansvarlig for gennemførelsen af denne afgørelse.

2. Den tekniske gennemførelse af de projekter, der er omhandlet i artikel 1, stk. 2, varetages af Fondation pour la Recherche Stratégique (FRS), der udfører denne opgave under HRs ansvar. Med henblik herpå indgår HR de nødvendige arrangementer med FRS.

Artikel 3

1. Det finansielle referencegrundlag for gennemførelsen af de i artikel 1, stk. 2, nævnte projekter er på 930 000 EUR.

2. De udgifter, der finansieres med beløbet i stk. 1, forvaltes i overensstemmelse med de procedurer og regler, der gælder for Unionens budget.

3. Kommissionen overvåger, at de i stk. 1 omhandlede udgifter forvaltes korrekt. Med henblik herpå indgår den en finansieringsaftale med FRS. I aftalen fastsættes det, at FRS sørger for, at Unionens bidrag bliver synligt i en grad, der svarer til dets størrelse.

4. Kommissionen bestræber sig på at indgå den finansieringsaftale, der er omhandlet i stk. 3, snarest muligt efter denne afgørelses ikrafttræden. Den underretter Rådet om eventuelle vanskeligheder i forbindelse med denne proces og om datoen for aftalens indgåelse.

Artikel 4

1. HR aflægger rapport til Rådet om gennemførelsen af denne afgørelse på grundlag af regelmæssige rapporter udarbejdet af FRS. Disse rapporter danner grundlag for Rådets evaluering.

2. Kommissionen oplyser om de finansielle aspekter af de i artikel 1, stk. 2, omhandlede projekter.

Artikel 5

1. Denne afgørelse træder i kraft på dagen for vedtagelsen.

2. Denne afgørelse udløber 24 måneder efter datoen for indgåelsen af den i artikel 3, stk. 3, omhandlede finansieringsaftale. Den udløber dog seks måneder efter ikrafttrædelsen, hvis der ikke er indgået nogen finansieringsaftale inden da.

(1) EUT L 302 af 20.11.2003, s. 34.

(2) EUT L 345 af 23.12.2008, s. 91.

BILAG

EU-støtte til ikkespredning af ballistiske missiler inden for rammerne af gennemførelsen af EU's strategi mod spredning af masseødelæggelsesvåben og af Rådets fælles holdning 2003/805/FUSP

1. FORMÅL

Den Europæiske Union er en stærk fortaler for ikkespredning af missiler (EU's strategi af 12. december 2003 mod spredning af masseødelæggelsesvåben, Rådets fælles holdning 2003/805/FUSP af 17. november 2003 om styrkelse af multilaterale aftaler og fremme af deres universelle karakter på området for ikkespredning af masseødelæggelsesvåben og disses fremføringsmidler, Rådets godkendelse den 8. december 2008 af "Nye EU-aktionslinjer i bekæmpelsen af spredning af masseødelæggelsesvåben og deres fremføringsmidler" og Unionens støtte til FN's Sikkerhedsråds resolution 1540 (2004), som der mindes om i resolution 1977 (2010)).

Unionen har fra begyndelsen kraftigt støttet Haag-adfærdskodeksen mod spredning af ballistiske missiler ("kodeksen" eller "HCoC") og har regelmæssigt udtrykt bekymring over spredning af ballistiske missiler. Unionen finder, at kodeksen er et vigtigt multilateralt instrument, der har til formål at begrænse spredningen af ballistiske missilsystemer og relaterede teknologier gennem gennemsigtighedsforanstaltninger og tillidsskabende foranstaltninger. Alle Den Europæiske Unions medlemsstater har tilsluttet sig kodeksen og gennemfører kodeksen i god tro.

Unionen har tidligere forsøgt at lukke de resterende smuthuller i forbindelse med gennemførelsen af kodeksen og dens universelle karakter ved at afholde en workshop for stater, der har tilsluttet sig kodeksen, og ikketilsluttede stater i tilknytning til årsmødet i 2007.

Den Europæiske Union glæder sig over resultaterne af workshoppen og har videreført sit initiativ og støttet kodeksen for så vidt angår følgende tre aspekter:

— kodeksens universelle karakter

— kodeksens gennemførelse

— forbedringer af kodeksen og dens funktionsmåde.

Dette arbejde blev indledt i henhold til Rådets afgørelse 2008/974/FUSP af 18. december 2008, som gjorde det muligt at udvikle flere initiativer til støtte for HCoC, herunder:

— udvikling af et sikkert websted hertil

— afholdelse af flere sideløbende arrangementer i Wien og New York med henblik på at fremme kodeksen over for ikketilsluttede stater

— en bevidstgørelsesworkshop i Paris for afrikanske og mellemøstlige lande

— et observatørbesøg på affyringsstedet for rumløfteraketter i Fransk Guyana (Kourou)

— udarbejdelse af oplæg.

Nævnte afgørelse bidrog til at øge kendskabet til kodeksen og fremme den over for tredjelande. Den støttede Costa Rica, Ungarn, Frankrig og Rumænien i deres virksomhed som formand for HCoC. Ved at styrke HCoC's profil lettede afgørelsen nye medlemmers tilslutning til kodeksen.

På baggrund af de opnåede resultater og den fortsatte spredning af ballistiske missiler, der kan fremføre masseødelæggelsesvåben, hvilket giver anledning til stigende bekymring for det internationale samfund, især de igangværende missilprogrammer i Mellemøsten, Nordøstasien og Sydasien, herunder Iran og Den Demokratiske Folkerepublik Korea, vil følgende aktioner blive gennemført:

— støtte til HCoC

— støtte til ikkespredning af ballistiske missiler

— afholdelse af outreacharrangementer om HCoC og ikkespredning af ballistiske missiler.

Denne afgørelse går videre end kun at fremme tilslutning til kodeksen, idet den gør det muligt at uddybe den internationale debat om missilspredning og inddrage nye regionale områder og nye samfund.

2. PROJEKTBESKRIVELSE

2.1. Projekt 1: Støtte til HCoC

2.1.1. Projektets formål

Kodeksen udgør et vigtigt instrument til begrænsning af spredningen af ballistiske missiler og relaterede teknologier gennem tillidsskabende foranstaltninger og gennemsigtighedsforanstaltninger. Der skal dog gøres mere for at støtte kodeksen, navnlig med henblik på:

— at fremme kodeksens universelle karakter og især, at alle stater med ballistiske missilkapaciteter tilslutter sig kodeksen

— at støtte gennemførelsen af kodeksen i alle dens aspekter

— at øge kodeksens synlighed, især i forbindelse med tiåret for undertegnelsen af den.

2.1.2. Projektbeskrivelse

Projektet omfatter tre typer aktiviteter:

a) udarbejdelse og offentliggørelse af en "velkomstpakke" bestående af en tryksag og en cd eller et USB-stik til outreachaktiviteter over for ikketilsluttede stater, og som også minder om forpligtelserne for de tilsluttede stater. Velkomstpakken vil desuden være tilgængelig online og omfatter alle nødvendige oplysninger om kodeksen og de relevante kontaktpunkter

b) støtte til den sikre internetbaserede informations- og kommunikationsmekanisme vedrørende HCoC ("electronic Immediate Central Contact" - e-ICC), herunder gennem teknisk forbedring af webstedet i tæt samarbejde med Østrigs udenrigsministerium

c) afholdelse af et arrangement i anledning af tiåret for HCoC. Gennemførelsesinstansen vil yde finansiel støtte til aktiviteterne til at markere denne begivenhed. Den vil først og fremmest bestå af en international konference, der skal afholdes i vinteren 2012-2013 muligvis i Haag, New York eller Wien (skal afgøres af Unionens højtstående repræsentant for udenrigsanliggender og sikkerhedspolitik (HR) i tæt samråd med medlemsstaterne inden for rammerne af den kompetente arbejdsgruppe i Rådet).

2.1.3. Forventede resultater af projektet

— anvendelse af "velkomstpakken" af formanden for HCoC, det østrigske sekretariat ("Immediate Central Contact" – ICC), Unionen og de andre partnere som nødvendigt i deres outreachaktiviteter

— bred distribution af "velkomstpakken" under de forskellige arrangementer

— videreudvikling og forbedring af det særlige HCoC-websted

— styrkelse af HCoC's internationale profil gennem afholdelse af et internationalt arrangement i anledning af tiåret for HCoC.

2.1.4. Projektbegunstigede

De projektbegunstigede er både stater, der har tilsluttet sig HCoC, og ikketilsluttede stater.

2.2. Projekt 2: Støtte til ikkespredning af ballistiske missiler

2.2.1. Projektets formål

Uden for HCoC giver den fortsatte spredning af ballistiske missiler, der kan fremføre masseødelæggelsesvåben, anledning til stigende bekymring for det internationale samfund, især de igangværende missilprogrammer i Mellemøsten, Nordøstasien og Sydasien, herunder Iran og Den Demokratiske Folkerepublik Korea.

Projektet vil mere generelt støtte en række aktiviteter til bekæmpelse af spredning af ballistiske missiler, som navnlig sigter mod at øge bevidstheden om truslen, optrappe indsatsen for at øge effektiviteten af de multilaterale instrumenter, opbygge støtte til initiativer til at imødegå disse specifikke udfordringer og bistå interesserede lande med nationalt at styrke deres relevante eksportkontrolregimer.

2.2.2. Projektbeskrivelse

Projektet omfatter tre typer foranstaltninger:

a) offentliggørelse af oplæg. Mulige emner kan være: — juridisk bindende foranstaltninger vedrørende ballistiske kort- og mellemdistancemissiler (jord til jord) — yderligere multilaterale skridt til at forebygge truslen om missilspredning og fremme nedrustningsindsatsen på området ballistiske missiler, idet der bl.a. fokuseres på mulige tillidsskabende foranstaltninger — eksport- og transitkontrolmekanismer

b) afholdelse af tre bevidstgørelsesmøder om spørgsmål vedrørende teknologi med dobbelt anvendelse og vidensoverførsel med henblik på forebyggelse heraf på området ballistiske missiler. Disse møder vil gøre det muligt at se på både tendenser inden for overførsel af teknologi til ballistiske missiler, og hvad der kan fremmes for at forebygge dette i en tidlig fase. Med henblik herpå vil FRS afholde tre workshopper for eksperter fra det videnskabelige samfund, rumsektoren og industrien i de stater, der har tilsluttet sig HCoC, og ikketilsluttede stater

c) målrettede ekspertmissioner uden for Unionen. I samordning med Den Europæiske Unions ekspertisecentre vil to eksperter i ikkespredning af ballistiske missiler gennemføre feltmissioner i udvalgte lande. De mulige bestemmelsessteder kan omfatte, men er ikke begrænset til, Malaysia, De Forenede Arabiske Emirater, Kina, Algeriet, Sydafrika, Indien, Brasilien, Thailand og Mexico. Den endelige liste over lande og muligheden for fælles demarcher med FN's 1540-komités outreachindsats vil blive fastlagt i tæt samarbejde med EU-Udenrigstjenesten.

2.2.3. Forventede resultater af projektet

— at støtte ikkespredning af missiler

— at fremme den multilaterale indsats for at begrænse missilspredning, herunder HCoC

— at fremme debatten om nye initiativer til begrænsning af missilspredning

— at øge bevidstheden om spørgsmål vedrørende teknologi med dobbelt anvendelse og vidensoverførsel med henblik på forebyggelse heraf på området ballistiske missiler gennem bevidstgørelsesmøder.

2.2.4. Projektbegunstigede

Unionen og medlemsstaterne vil få udbytte af oplæggene; HR vil i tæt samråd med medlemsstaterne inden for rammerne af den kompetente arbejdsgruppe i Rådet træffe afgørelse om en bredere distribution. Den endelige beslutning vil blive truffet på grundlag af forslag fra gennemførelsesinstansen i overensstemmelse med artikel 2, stk. 2.

Bevidstgørelsesmøder er en mulighed for at inddrage det bredere samfund af eksperter i rum- og missilspørgsmål ved at afholde møder med deltagelse af repræsentanter for industrien og forskningssamfundet mv.

De målrettede ekspertmissioner vil fokusere på vigtige ikketilsluttede stater eller på regionale aktører med en vigtig rolle inden for teknologiske overførsler og rumrelaterede aktiviteter.

2.3. Projekt 3: Afholdelse af outreacharrangementer om HCoC og ikkespredning af ballistiske missiler

2.3.1. Projektets formål

Dette projekt vil øge kendskabet til både ikkespredning af missiler og HCoC gennem afholdelse af flere arrangementer, der har til formål at inddrage ikketilsluttede stater. Med henblik herpå vil der blive afholdt arrangementer i Wien, Genève og New York i tilknytning til relevante begivenheder for at inddrage FN-delegationerne.

2.3.2. Projektbeskrivelse

Projektet vil omfatte to typer arrangementer:

a) finansiering af seks outreacharrangementer til støtte for både HCoC og ikkespredning af ballistiske missiler, som vil finde sted i tre byer: — i New York i tilknytning til mødet i FN's Generalforsamlings 1. Komité eller møderne i de forberedende komitéer vedrørende ikkespredningstraktaten — i Genève i tilknytning til nedrustningskonferencen — i Wien i tilknytning til HCoC- eller COPUOS-møder eller andre relevante FN-aktiviteter. Disse arrangementer kan have forskellige former: — seminarer med op til 80 deltagere fra FN's missioner i New York, Genève og Wien omkring en udvalgt gruppe talere og EU-embedsmænd — lukkede frokoster eller middage, der tager sigte på at inddrage højtstående embedsmænd fra udvalgte lande omkring en højtstående EU-repræsentant og eksperter. Med henblik herpå vil gennemførelsesinstansen for hvert arrangement foreslå HRen liste over lande, hvoraf nogle vil være ikketilsluttede lande. Dette vil gøre det muligt at samle højtstående repræsentanter, der beskæftiger sig med ikkespredningsspørgsmål

b) finansiering af tre regionale outreachseminarer, der kan finde sted i Latinamerika (f.eks. Chile, Mexico, Argentina eller Brasilien), Mellemøsten (f.eks. Golflandene, De Forenede Arabiske Emirater eller Jordan) og Asien (f.eks. Singapore eller Vietnam). Valget af sted vil blive truffet efter aftale med H Ri tæt samråd med medlemsstaterne inden for rammerne af den kompetente arbejdsgruppe i Rådet. Seminaret vil omhandle tendenser inden for missilspredning med fokus på regionale spørgsmål og vil komme ind på HCoC og give praktiske oplysninger om at være en tilsluttet stat.

2.3.3. Forventede resultater af projektet

— at øge kendskabet til tendenserne inden for missilspredning og navnlig til adfærdskodeksen mod spredning af ballistiske missiler (HCoC) for ikketilsluttede stater og fremme drøftelserne om yderligere bestræbelser på at fremme ikkespredning af missiler

— at fremme debatten i og uden for Unionen om fremtidige initiativer

— at synliggøre missilspredning som en strategisk udfordring.

2.3.4. Projektbegunstigede

Hovedfokus for disse arrangementer vil være ikketilsluttede stater, selv om tilsluttede stater kan blive tilknyttet visse arrangementer af politiske grunde. Deltagerne bør fortrinsvis være regeringseksperter og højtstående embedsmænd.

Det endelige valg af omfattede stater vil blive truffet i samråd mellem gennemførelsesinstansen og HR i tæt samråd med medlemsstaterne inden for rammerne af den kompetente arbejdsgruppe i Rådet. Den endelige beslutning vil blive truffet på grundlag af forslag fra gennemførelsesinstansen i overensstemmelse med artikel 2, stk. 2.

3. VARIGHED

Den samlede anslåede varighed af projekternes gennemførelse er 24 måneder.

4. GENNEMFØRELSESINSTANS

FRS vil få ansvaret for den tekniske gennemførelse af projekterne.

Gennemførelsesinstansen udarbejder:

a) kvartalsrapporter om gennemførelsen af projekterne

b) en endelig rapport senest en måned efter afslutningen af projekternes gennemførelse.

Rapporterne vil blive sendt til HR.

FRS skal sørge for, at Unionens bidrag bliver synligt i en grad, der svarer til dets størrelse.

5. TREDJEPARTSDELTAGERE

Projekterne finansieres fuldt ud ved denne afgørelse. Eksperter fra stater, der har tilsluttet sig kodeksen, eller fra ikketilsluttede stater kan betragtes som tredjepartsdeltagere. De arbejder i overensstemmelse med FRS' almindelige regler.